Palangai nemzetközi repülőtér
A Palangai nemzetközi repülőtér  Litvánia egyik regionális nemzetközi repülőtere, a Balti-tengeri Palanga üdülőváros közelében; a Palangába, Klaipėda üdülővárosba és Nyugat-Litvániába tartók használják. Ez az ország harmadik legnagyobb repülőtere; rövid és középtávú európai járatokat szolgál ki.

Története
A repülőtéren 1937-ben indult meg a forgalom, egy, a mai termináltól hét kilométerre keletre fekvő területen, a Palanga és Darbenai közti út mellett. Itt képezték ki a litván légierő pilótáit. 1939-ben indult meg az ország első menetrend szerinti járata a Kaunas–Palanga útvonalon.

1940–1941, majd 1945–1963 között a repülőteret a Szovjetunió légiereje használta. Az új leszállópálya és építmények, melyek már a jelenlegi helyszínen állnak, a második világháború után épültek. A repülőteret 1963-ban alakították át polgári repülőtérré. 1991-ben, Litvánia függetlenedése után újraregisztrálták állami repülőtérként, jelenleg is állami tulajdonú és üzemeltetésű.

1993 óta évről évre növekszik a repülőtér utasforgalma. Az utasterminált 1994 és 1997 között felújították, az utaskiszolgálást és a poggyászkezelést az International Civil Aviation Organization (ICAO) előírásainak megfelelően modernizálták. 1994 és 1995 között átalakították a légiirányító-központot, 1996–1997-ben felújították a futópályát, 1998-ban pedig a forgalmi előteret és a gurulóutakat. 1997-ben a repülőtér csatlakozott a Repülőterek Nemzetközi Tanácsához.

2004-ben, miután Litvánia az Európai Unió tagja lett, az utasforgalom több mint 60%-kal nőtt 2003-hoz képest.

Az infrastruktúra fejlesztése 2007-ben is folytatódott: megépült az északi terminál, mellyel egyrészt 2000 m²-rel bővült a terminálok területe, másrészt alkalmazkodott a repülőtér a schengeni határellenőrzési előírásokhoz. 2007 júniusától októberig a futópályát 2280×45 méteresre bővítették, és a világítását is modernizálták. A 2007-ben befejezett átalakítások alkalmassá tették a repülőteret hosszabb távú járatok fogadására is.

A repülőtéren jelenleg több mint kétszáz ember dolgozik.

Terminálok
A repülőtérnek két, egymással rövid folyosók és egy tranzitterület által összekötött terminálja van:

 A déli terminál az 1970-es években épült és az 1990-es évek végén modernizálták. Korábban minden járatnak itt volt a check-inje. Itt találhatóak a légitársaságok irodái, valamint kávézók és bárok.
 Az új, északi terminál 2007. október 26-án nyílt meg. 2000 m² területű; innen indulnak a schengeni zónán kívüli járatok.

Mivel a terminálépületek egyszintesek, és az érkező és induló utasok is ugyanezt a szintet használják, utashidakat nem használ a repülőtér; az utasokat busszal szállítják.

Megközelítése
 Az A13-as autópálya köti össze a repülőteret Palanga északi részével (6 km) és Klaipėdával (32 km, D).
 Buszjárat köti össze a repülőteret a palangai távolsági buszállomással.
 A Scandinavian Airlines utasai transzferbuszokkal közlekedhetnek Klaipėda és a repülőtér között.
  A lett Flybus.lv transzferbusztársaság naponta induló járatai a lettországi Liepājával kötik össze a repülőteret (60 km, É).

Légitársaságok és úti célok

Utasszállító

Statisztika

</center>

Források

Fordítás

További információk

 Hivatalos oldal
 
 

Litvánia repülőterei